Võru Kreutzwaldi Gümnaasiumi hoone
**Võru Kreutzwaldi Gümnaasium** oli üldhariduskool, mis asus Võrus aadressil Kooli 7.

Võru Kreutzwaldi Gümnaasiumi tegevus lõpetati alates 1. juulist 2015 seoses Võru linna koolivõrgu ümberkorraldusega. Koolihoones jätkas tegevust Võru Kreutzwaldi Kool.

Ajalugu
-------

Kool kasvas väljas Võrumaa Rahvahariduse Seltsi venekeelsest Võru poeglaste gümnaasiumist (mõnes allikas *reaalgümnaasium*[*viide?*]), mis sai 1918. aastal õiguse jätkata eestikeelse koolina. Eestikeelne **Võrumaa Rahvahariduse Seltsi Poeglaste Gümnaasium** alustas tööd 10. septembril 1918. Vabadussõja tõttu oli kooli tegevus 1918. aastal katkendlik. Kui 1918. aastal kuulutati välja Eesti Töörahva Kommuun, sai koolist nõukogulik õppeasutus, nn töökool, millele anti Võrumaa õpetajate konverentsi nimeks **Võru Töörahva Keskkool**. Suurema osa 1919. aasta kevadsemestrist oli kool suletud, seejärel taastati endised gümnaasiumid (peale poeglaste gümnaasiumi tegutses samades ruumides ka tütarlaste gümnaasium, millel oli sama ülalpidaja ja mis kasutas samu töövahendeid), sh õppemaks.

1924. aastal oli tütarlaste gümnaasiumil kaks haru - humanitaarne ja kodumajanduslik. Klasse oli kokku 10, 273 õpilasele jagas õpetust 22 õpetajat. Poeglaste gümnaasiumis sai õppida humanitaar- või reaalharus. Klasse oli 11, õpilasi 325 ja õpetajaid 21. Kool tegutses tänapäeva Võru Täiskasvanute Gümnaasiumi ruumides. 1924. aastal ehitati lastevanemate rahalise abiga kooli puitosale juurde kiviosa.

1929 kaks gümnaasiumi ühendati ja moodustati **Võrumaa Rahvahariduse Seltsi ühisgümnaasium**. hiljem Võru Eragümnaasium.

1944. aastal korraldati ümber koolisüsteem. Kaotati õppemaks, hakati õpetama vene keelt ja kirjandust, NSVL ajalugu ja geograafiat. Kool hakkas kandma nime **Võru 1. Keskkool**. Kool tegutses endistes ruumides. 1953. aastal sai kool Friedrich Reinhold Kreutzwaldi nime - **Friedrich Reinhold Kreutzwaldi nimeline Võru 1. Keskkool**. 1960. aastal koliti uude, suuremasse hoonesse, mida tänapäeval kasutab Võru Kesklinna Kool. 1960. aastatel oli koolis võimalik omandada lukksepa, loomakasvataja, maaler-krohvija, põllumajanduse mehhanisaatori, õmbleja, müüja või pioneerjuhi eriala. Hakati õpetamata süvendatult matemaatikat ja inglise keelt.

1974. aastal koliti hoonesse aadressil Kooli 7. Sellele hoonele tehti 1988. aastal juurdeehitus, rajati ka spordiväljak ja kooliaed. Kujunes välja süvaõppega klasside süsteem, hakati korraldama sisseastumiskatseid. Alates 1997. aastast kandis kool nime **Võru Kreutzwaldi Gümnaasium**.

2013/2014. õppeaastat sai kool alustada põhjalikult renoveeritud koolimajas. Võru Kreutzwaldi Gümnaasium suleti 30. juunil 2015, kooli õpilased jätkasid õpinguid Võru Kreutzwaldi Koolis, mille motoks sai Võru Kreutzwaldi Gümnaasiumi kauaaegne tunnuslause "Ülemaks kui hõbevara, kallimaks kui kullakoormad tuleb tarkus tunnistada".

Direktorid
----------

* 1918–1920 Aleksander Raudsepp (poeglaste gümnaasium)
* 1918–1918 Artur Sommer (tütarlaste gümnaasium)
* 1920–1929 Johan Koemets (Võru Töörahva Keskkool)
* 1929–1932 Edgar Oissar (ühisgümnaasium)
* 1932–1940 Johan Koemets
* 1941–1944 Feliks Pettai
* 1944–1945 Johan Koemets
* 1946–1949 Amanda Zarutskaja
* 1949–1950 Alice Tomberg
* 1950–1958 Eduard Jupets
* 1958–1991 Ilmar Reiman
* 1991–2001 Ott Ojaveer
* 2001–2015 Katrin Martinfeld

Tuntud vilistlasi
-----------------

* 
* Kristiina Johanson, arheoloog
* Maarja Kaaristo, etnoloog
* Tuuli Koch, ajakirjanik
* Kadri Koreinik, sotsioloog ja keeleteadlane
* Janika Kronberg, kirjandusteadlane
* Lembit Kuhlberg, arst
* Lauri Leis, kergejõustiklane
* Priit Narusk, murdmaasuusataja
* Navitrolla, kunstnik
* Tarmo Noormaa, muusik
* Janno Reiljan, poliitik ja majandusteadlane
* Villu Reiljan, poliitik
* Timo Vendt, muusik
* Igor Taro, poliitik ja ajakirjanik
* Taago Tubin, lavastaja
* Anti Saarepuu, murdmaasuusataja ja treener
* Sven Začek, loodusfotograaf
* Arne Sirel, suusataja ja sporditegelane
* Ave Mattheus, kirjandusteadlane
* Lauri Hussar, riigikogu esimees, poliitik ja ajakirjanik
* Jan Rahman, luuletaja
* Evar Saar, keeleteadlane
* Ain Mäeots, näitleja ja lavastaja
* Hilje Murel, näitleja
* Jaanus Harro, psühhofarmakoloog
* Vallo Tillmann, arst ja arstiteadlane
* Aigi Rahi-Tamm, ajaloolane
* Raili Marling, keeleteadlane ja kultuuriuurija
* Sten Karpov, näitleja

Viited
------

1. 1 2 3 4 5 6 7 8  Võru Kreutzwaldi Gümnaasiumi ajalugu. Võru Kreutzwaldi Kooli veebisait
2. 1 2  Võru Kreutzwaldi Gümnaasiumi ajalugu. Võru linna veebisait.
3. ↑  1103. Vabariigi Presidendi käskkiri nr. 261. Riigi Teataja, nr. 108, 23 august 1940

Välislingid
-----------

* Võru Kreutzwaldi Gümnaasiumi veebisaidi arhiveeritud versioon Võru linna veebisaidil